PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Euroopan unioni on ensimmäisistä covid-19-tartunnoista lähtien työskennellyt väsymättä tukeakseen jäsenvaltioita ja niiden kansalaisia kriisin hoitamisessa. Komissio on aktivoinut kriisinhallinnan koordinoimiseksi ARGUS-yleishälytysjärjestelmänsä, ja kriisinkoordinointikomitea kokoontuu säännöllisesti kaikkien asiaa käsittelevien komission pääosastojen ja EU:n virastojen toimien koordinoimiseksi. Komissio on myös perustanut poliittisen tason koordinointityöryhmän. Se koostuu viidestä komission jäsenestä, joiden vastuualueet liittyvät lähimmin asianomaisiin politiikanaloihin EU:n johtajien pidettyä covid-19-epidemian vuoksi 10., 17. ja 26. maaliskuuta 2020 videokokoukset komissio vauhdittaa toimiaan covid-19-epidemian torjumiseksi kaikilla rintamilla. Komissio julkaisi 13. maaliskuuta 2020 Euroopan parlamentille, Eurooppa-neuvostolle, neuvostolle, Euroopan keskuspankille, Euroopan investointipankille ja euroryhmälle osoitetun tiedonannon ”Koordinoidut taloudelliset toimet covid-19-epidemian vaikutusten lieventämiseksi”. Komissio on ehdottanut koronaviruksen vaikutusten lieventämistä koskevaa investointialoitetta talouden tukemiseksi. Tarkoituksena on, että EU:n rakennerahastojen avulla voidaan reagoida tarpeisiin, joita tulee nopeasti esiin kaikkein haavoittuvimmilla sektoreilla (esimerkiksi terveydenhuolto, pk-yritykset ja työmarkkinat), ja auttaa tilanteesta eniten kärsivien jäsenvaltioiden alueita ja kansalaisia. Ehdotus on sittemmin hyväksytty, ja se tuli voimaan 30. maaliskuuta. Komissio on myös hyväksynyt tilapäiset puitteet valtiontukitoimenpiteille, jotta jäsenvaltiot voisivat käyttää kaikkia valtiontukisääntöjen mukaisia joustovälineitä taloutensa tukemiseksi. Lisäksi komissio on vedonnut neuvostoon varmistaakseen, että unionin toimielimet aktivoivat vakaus- ja kasvusopimuksen mukaisen yleisen poikkeuslausekkeen soveltaakseen sitä osana unionin strategiaa reagoida covid-19-pandemiaan julkisen talouden kannalta nopeasti, määrätietoisesti ja koordinoidusti.

Covid-19-pandemiasta aiheutuvalla kriisillä on myös merkittävä inhimillinen ulottuvuus ja suuri kielteinen sosioekonominen vaikutus. Tämän vuoksi on hyvin tärkeää, että unioni ja sen jäsenvaltiot toimivat päättäväisesti ja yhdessä yhteisvastuun hengessä viruksen leviämisen hillitsemiseksi, potilaiden auttamiseksi, taloudellisten vaikeuksien torjumiseksi ja kielteisten sosiaalisten vaikutusten lieventämiseksi. Komissio ehdotti osana näitä koordinoituja toimia, että Euroopan unionin solidaarisuusrahaston soveltamisalaan sisällytetään vakavat kansanterveysuhat ja määritellään rahoituskelpoiset erityistoimet. Myös tämä ehdotus on hyväksytty, millä lisätään unionin yhteisvastuuta jäsenvaltioita kohtaan hätätilanteen hallinnassa.

Kuten 13. maaliskuuta 2020 annetussa tiedonannossa ilmoitettiin, unioni on myös valmis tukemaan mahdollisuuksien mukaan jäsenvaltioita yksittäisiin työntekijöihin ja kriisin vaikutuksista eniten kärsiviin aloihin kohdistuvien työllisyysvaikutusten helpottamisessa. Neuvostolle esitetään ehdotus hätätilasta aiheutuvien työttömyysriskien lieventämisen tilapäinen tukivälineestä (SURE). Se on uusi väliaikainen väline, jolla unioni voi myöntää tilanteesta kärsiville jäsenvaltioille jopa 100 miljardia euroa taloudellista apua lainoina. Jotta näistä lainoista unionille aiheutuva ehdollinen velka saadaan sopimaan EU:n budjettirajoitteisiin niin, että jäsenvaltiot antavat unionin talousarvioon takaukset, jotka ovat suuruudeltaan 25 prosenttia myönnetyistä lainoista. Kunkin jäsenvaltion osuus lasketaan suhteessa sen osuuteen unionin BKTL:sta. SURE-välineen kautta annetaan taloudellista lisäapua, jolla täydennetään kansallisia toimia ja samoihin tarkoituksiin Euroopan sosiaalirahastosta annettavia tavanomaisia avustuksia.

SURE-välineen olisi oltava niiden jäsenvaltioiden käytettävissä, joiden pitää ottaa käyttöön merkittävä määrä rahoitusvaroja covid-19-epidemian kielteisten taloudellisten ja sosiaalisten seurausten torjumiseksi alueellaan. Välineen käyttöönotto on jälleen konkreettinen osoitus unionin yhteisvastuusta. Jäsenvaltiot sopivat tukevansa sen puitteissa toisiaan unionin kautta lainojen muodossa tarjolla olevin lisävaroin. SURE-välineellä annetaan taloudellista apua jäsenvaltioille työpaikkojen säilyttämisestä johtuvan julkisten menojen äkillisen kasvun johdosta. SURE on lisätoimenpide, jolla tuetaan työajan lyhentämisjärjestelyjä ja vastaavia toimenpiteitä, jotta jäsenvaltiot voivat suojella työpaikkoja ja suojata siten työntekijöitä ja itsenäisiä ammatinharjoittajia työttömyyden ja tulonmenetysten riskiltä. Työajan lyhentämisjärjestelyt ovat julkisia ohjelmia, joiden avulla taloudellisissa vaikeuksissa olevat yritykset voivat tilapäisesti vähentää työtunteja ja tarjota samalla työntekijöilleen valtion tulotukea tekemättömistä työtunneista. Vastaavia järjestelyjä on olemassa myös itsenäisten ammatinharjoittajien tulojen korvaamiseksi hätätilanteissa. Edellytykset sen määrittämiseksi, milloin jäsenvaltio voi saada tukea tästä välineestä, olisi vahvistettava covid-19-epidemian aiheuttaman työpaikkojen säilyttämiseen liittyvien toteutuneiden ja mahdollisesti myös suunniteltujen julkisten menojen äkillisen voimakkaan kasvun perusteella, ja niiden olisi liityttävä suoraan työajan lyhentämisjärjestelyjen luomiseen tai laajentamiseen ja muihin vastaaviin sen vuoksi toteutettuihin toimenpiteisiin.